Primele cele mai mari trei bănci din România, Banca Transilvania, BCR și BRD Groupe Société Générale au raportat împreună un profit impresionant de aproape 6,5 miliarde de lei în 2023. Cifra reprezintă peste 45% din totalul câștigului înregistrat de sistemul bancar românesc, care a atins 13,7 miliarde de lei.
Cu toate că profiturile celor trei bănci au crescut cu aproximativ 22% în termeni valorici față de anul precedent, calculele arată că ele nu mai domină atât de clar piața bancară ca în trecut. În 2021, profiturile celor trei bănci reprezentau aproximativ 54% din câștigul total, în timp ce în 2022 această cifră era de puțin peste 51%, scrie Banking News.
Banca Transilvania rămâne în continuare cea mai profitabilă instituție bancară din România. În 2023 a înregistrat un profit net de 2,49 miliarde de lei, reprezentând o creștere de 14% față de anul precedent. Profitul operațional al băncii a crescut la 3,50 miliarde de lei, în urcare cu 29,8% față de 2022.
Activele Grupului Financiar BT au ajuns, la finalul anului trecut, la 169,2 miliarde lei. Creditele au crescut până la 75,6 miliarde lei, iar depozitele clienților au ajuns la 138,1 miliarde lei.
În decurs de cinci ani, de la sfârșitul anului 2018 și până la finele anului 2023, BT și-a dublat activele, creditele și depozitele, iar baza de clienți activi a crescut cu aproape 50%.
Banca Transilvania, singura care nu a înregistrat pierderi în niciun an de la criza financiară
Iar, BCR a raportat un profit net de 2,32 miliarde de lei în 2023, în creștere cu 33% față de 2022, datorită unei performanțe operaționale îmbunătățite.
Venitul operațional al BCR a crescut cu 14,3%, până la 5,273 miliarde de lei (1,066 miliarde de euro) în 2023, de la 4,615 miliarde de lei (936 milioane de euro) în 2022, determinat de venituri nete din dobânzi și venituri nete din comisioane mai mari.
Depozitele de la clienții BCR au crescut cu 3,8% până la 78,482 miliarde de lei (15,773 miliarde de euro) la data de 31 decembrie 2023, de la 75,589 miliarde de lei (15,272 miliarde de euro) la 31 decembrie 2022, susținute atât de creșterea depozitelor retail, cât și a celor corporate.
În anul trecut, BRD Groupe Société Générale a avut un an excepțional, cu un profit net de 1,66 miliarde de lei, în creștere cu 24% față de 2022.
Veniturile operaționale brute ale BRD au atins 1,94 miliarde de lei (+13,1% față de 2022), iar raportul cost/venit s-a îmbunătățit pe fondul efectului favorabil al veniturilor (49,4% în 2023 față de 50,4% în 2022).
Pe parcursul anului 2023, calitatea activelor BRD a continuat să se îmbunătățească, rata creditelor neperformante (NPL – non-performing loans) scăzând sub 2% (1,9% la sfârșitul anului 2023, față de 2,6% la sfârșitul anului 2022), în timp ce rata de acoperire a NPL a rămas confortabilă (75,9% la sfârșitul anului 2023, față de 76,5% la sfârșitul anului 2023, la nivelul Băncii).
Interesant este și faptul că dintre toate aceste bănci, Banca Transilvania a rămas singura instituție care nu a înregistrat pierderi în niciun an de la criza financiară. Pe de altă parte, BCR și BRD Groupe Société Générale s-au confruntat cu această situație de câte două ori.
Sursa: www.capital.ro